## Naredba o zabrani prometa sredstvima za zaštitu bilja koje sadrže aktivne tvari acetaklor, asulam, flufenoksuron, masne alkohole, novaluron i propizoklor

### NN 102/2012 (12.9.2012.), Naredba o zabrani prometa sredstvima za zaštitu bilja koje sadrže aktivne tvari acetaklor, asulam, flufenoksuron, masne alkohole, novaluron i propizoklor

MINISTARSTVO POLJOPRIVREDE

2246

Na temelju članka 12. stavka 2. Zakona o sredstvima za zaštitu bilja (»Narodne novine«, br. 70/05) ministar poljoprivrede donosi

NAREDBU

O ZABRANI PROMETA SREDSTVIMA ZA ZAŠTITU BILJA KOJA SADRŽE AKTIVNE TVARI ACETOKLOR, ASULAM, FLUFENOKSURON, MASNE ALKOHOLE, NOVALURON I PROPIZOKLOR

I.

(1) Ovom se Naredbom zabranjuje promet sredstvima za zaštitu bilja koja sadrže aktivne tvari: acetoklor, asulam, flufenoksuron, masne alkohole, novaluron i propizoklor.

(2) Ovom se Naredbom preuzimaju odredbe:

– Provedbene uredbe Komisije (EU) br. 1372/2011 od 21. prosinca 2011. godine o neodobravanju aktivne tvari acetoklor, u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja, i koja dopunjuje Odluku Komisije 2008/934/EZ;

– Provedbene uredbe Komisije (EU) br. 1045/2011 od 19. listopada 2011. godine o neodobravanju aktivne tvari asulam, u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja, i koja dopunjuje Odluku Komisije 2008/934/EZ;

– Provedbene uredbe Komisije (EU) br. 942/2011 od 22. rujna 2011. godine o neuvrštavanju aktivne tvari flufenoksuron, u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja, i koja dopunjuje Odluku Komisije 2008/934/EZ;

– Odluke Komisije 2008/941/EZ od 8. prosinca 2008. godine o neuvrštavanju određenih aktivnih tvari u Prilog I. Direktive Vijeća br. 91/414/EEZ i povlačenju rješenja o registraciji sredstvima za zaštitu bilja koja sadrže te tvari;

– Provedbene odluke Komisije 2012/187/EU od 4. travnja 2012. koja dopunjuje Odluku 2001/861/EZ vezano uz aktivnu tvar novaluron;

– Provedbene odluke Komisije 2011/262/EU od 27. travnja 2011. godine o neuvrštavanju aktivne tvari propizoklor u Prilog I. Direktive Vijeća 91/414/EEZ i koja dopunjuje Odluku Komisije 2008/941/EZ;

slijedom čega se sva sredstva za zaštitu bilja koja sadržavaju navedene aktivne tvari povlače s europskog tržišta.

(3) Popis sredstava za zaštitu bilja koja sadrže aktivne tvari iz stavka 1. ove točke naveden je u prilogu ove Naredbe i njezin je sastavni dio.

II.

(1) Sredstvima za zaštitu bilja koja sadrže aktivne tvari asulam, flufenoksuron, masne alkohole i propizoklor prestaje valjanost rješenja o registraciji sredstava za zaštitu bilja 1. listopada 2012. godine.

(2) Sredstvima za zaštitu bilja koja sadrže aktivne tvari acetoklor i novaluron prestaje valjanost rješenja o registraciji sredstava za zaštitu bilja 31. prosinca 2012. godine.

(3) Danom prestanka valjanosti rješenja o registraciji sredstava za zaštitu bilja, aktivne tvari koje sadrže ta sredstva brišu se iz Popisa aktivnih tvari odobrenih za uporabu u sredstvima za zaštitu bilja u Republici Hrvatskoj (»Narodne novine«, br. 82/12).[[1]](#footnote-29081-1)

III.

Prometom sredstvima za zaštitu bilja u smislu ove Naredbe se smatra bilo koja opskrba sredstvima za zaštitu bilja, bilo naplaćena ili besplatna, uporaba i primjena, te uvoz koji podrazumijeva unošenje sredstva na carinsko područje Republike Hrvatske, osim skladištenja radi otpreme s carinskog područja Republike Hrvatske ili skladištenja radi njihovog zbrinjavanja.

IV.

Proizvođači, zastupnici i veletrgovci sredstava za zaštitu bilja dužni su prijaviti Ministarstvu poljoprivrede, Upravi poljoprivrede i prehrambene industrije, Sektoru inspekcija u poljoprivredi, Službi inspekcija u poljoprivredi, zalihe sredstava za zaštitu bilja koja sadrže aktivne tvari asulam, flufenoksuron, masne alkohole i propizoklor do 1. studenoga 2012. godine, a zalihe sredstava za zaštitu bilja koja sadrže aktivne tvari acetoklor i novaluron do 31. siječnja 2013. godine.

V.

Iznimno od zabrane iz točke I. ove Naredbe, dopuštena je prodaja i primjena zaliha sredstava za zaštitu bilja koja sadrže aktivne tvari navedene u točki I. stavku 1. ove Naredbe najviše 18 mjeseci od prestanka valjanosti rješenja o registraciji sredstava za zaštitu bilja na sljedeći način:

– prvih 6 mjeseci od prestanka valjanosti rješenja o registraciji sredstava za zaštitu bilja proizvođačima, zastupnicima i veletrgovcima dopušteno je prodavati prijavljene zalihe sredstava za zaštitu bilja;

– 18 mjeseci od prestanka valjanosti rješenja o registraciji sredstava za zaštitu bilja dopušteno je specijaliziranim prodavaonicama (poljoprivrednim ljekarnama, poljoprivrednim zadrugama i dr. – maloprodaji) prodavati zalihe sredstava za zaštitu bilja samo krajnjim korisnicima – poljoprivrednim proizvođačima;

– krajnjim korisnicima dopuštena je primjena sredstava za zaštitu bilja unutar 18 mjeseci od prestanka valjanosti rješenja o registraciji sredstava za zaštitu bilja.

VI.

Specijalizirane prodavaonice (poljoprivredne ljekarne – maloprodaja) obvezne su na vidljivom mjestu u prodajnom prostoru izvijestiti ovu Naredbu i Prilog iz točke I. stavka 3. ove Naredbe te usmeno upozoriti krajnje korisnike o isteku roka za primjenu sredstava za zaštitu bilja koja sadrže aktivne tvari navedene u točki I. ove Naredbe.

VII.

Zalihe sredstava za zaštitu bilja koja nisu iskorištena na način propisan u točki V. ove Naredbe proizvođači, zastupnici i veletrgovci obvezni su odstraniti u skladu s propisima koji uređuju opasni otpad.

VIII.

Ova Naredba stupa na snagu osmog dana od objave u »Narodnim novinama«.

Klasa: 011-02/12-01/96

Urbroj: 525-09/1108-12-4

Zagreb, 25. srpnja 2012.

Ministar

Tihomir Jakovina, v. r.

PRILOG

POPIS SREDSTAVA ZA ZAŠTITU BILJA KOJA SADRŽE AKTIVNE TVARI

ACETOKLOR, ASULAM, FLUFENOKSURON, MASNE ALKOHOLE, NOVALURON I PROPIZOKL

| R. br. | Aktivna tvar | Trgovački naziv sredstva za zaštitu bilja | Namjena | Vlasnik registracije | Zastupnik | Datum prestanka valjanosti rješenja o registraciji u RH | Rok do kojeg je zastupnicima/  proizvođačima/  veletrgovcima dopuštena prodaja zaliha | Rok do kojeg je krajnjim korisnicima dopuštena prodaja i primjena |
| --- | --- | --- | --- | --- | --- | --- | --- | --- |
| 1. | Asulam | ASULOX | H | Bayer CropScience AG | Bayer d.o.o. | 1.10.2012. | 1.04.2013. | 1.04.2014. |
| 2. | Flufenoksuron | CASCADE 50 EC | I, A | BASF Agro B.V. | BASF Croatia d.o.o. | 1.10.2012. | 1.04.2013. | 1.04.2014. |
| 3. | Masni alkoholi | FAIR 85 | RR | Fair Products Inc. | Kirkomerc d.o.o. | 1.10.2012. | 1.04.2013. | 1.04.2014. |
| 4. | Propizoklor | PROPONIT 840 EC | H | Arysta Lifescience S.A.S. | H.E.D. d.o.o. | 1.10.2012. | 1.04.2013. | 1.04.2014. |
| 5. | Acetoklor | ACETOKLOR 900 | H | Genera d.d. | Genera d.d. | 31.12.2012. | 30.06.2013. | 30.06.2014. |
| ALKAR | H | Willowood Ltd. | AM Agro d.o.o. | 31.12.2012. | 30.06.2013. | 30.06.2014. |
| GUARDIAN AS | H | Monsanto Europe N.V/S.A | Monsanto d.o.o. | 31.12.2012. | 30.06.2013. | 30.06.2014. |
| GUARDIAN TEXTRA AS  (acetoklor + terbutilazin) | H | Monsanto Europe N.V/S.A | Monsanto d.o.o. | 31.12.2012. | 30.06.2013. | 30.06.2014. |
| HERBOGRAMINEA | H | Herbos d.d. | Herbos d.d. | 31.12.2012. | 30.06.2013. | 30.06.2014. |
| HERBOTROF | H | Sinochem Ningbo Ltd. | AgroChem MAKS d.o.o. | 31.12.2012. | 30.06.2013. | 30.06.2014. |
| LEGIONAR | H | Genera d.d. | Genera d.d. | 31.12.2012. | 30.06.2013. | 30.06.2014. |
| LEGIONAR 84 EC | H | Genera d.d. | Genera d.d. | 31.12.2012. | 30.06.2013. | 30.06.2014. |
| LEGIONAR EXTRA  (acetoklor + terbutilazin) | H | Genera d.d. | Genera d.d. | 31.12.2012. | 30.06.2013. | 30.06.2014. |
| LOBBY | H | Detia Degesch GmbH | Florel d.o.o. | 31.12.2012. | 30.06.2013. | 30.06.2014. |
| MONDO | H | Chromos Agro d.d. | Chromos Agro d.d. | 31.12.2012. | 30.06.2013. | 30.06.2014. |
| RADAZIN EXTRA TZ | H | Herbos d.d. | Herbos d.d. | 31.12.2012. | 30.06.2013. | 30.06.2014. |
| TRIUMPH | H | Pinus TKI d.d. | Pinus Agro d.o.o. | 31.12.2012. | 30.06.2013. | 30.06.2014. |
| TROPHY | H | Dow AgroSciences V.m.b.H | AGROPROAGRO, Uslužni i trgovački obrt | 31.12.2012. | 30.06.2013. | 30.06.2014. |
| 6. | Novaluron | RIMON 10 EC | I | Makhteshim-Agan Industries Ltd. | Danon d.o.o. | 31.12.2012. | 30.06.2013. | 30.06.2014. |

Značenje kratica:

I – Insekticid

H – Herbicid

A – Akaricid

RR – Regulator rasta

[[1](#footnote-29081-1-backlink)] Popisom aktivnih tvari odobrenih za uporabu u sredstvima za zaštitu bilja u Republici Hrvatskoj preuzimaju se odredbe Provedbene uredbe Komisije (EU) br. 540/2011 od 25. svibnja 2011. kojom se provodi Uredba (EZ) br. 1107/2009 Europskog parlamenta i Vijeća vezano uz popis odobrenih aktivnih tvari

102 12.09.2012 Naredba o zabrani prometa sredstvima za zaštitu bilja koje sadrže aktivne tvari acetaklor, asulam, flufenoksuron, masne alkohole, novaluron i propizoklor

Naredba, NN 102/2012-2246